**25 Martie 1942**

*Ana Blandiana*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Durerea aceea,

Bătrână de mult,

Începută la 5 dimineața,

Ale cărei răcnete neomenești

Le ascult

Și le răscumpăr

Cu viața;

Durerea, în vidul căreia

Toate literele mele,

Ca să îl umple, se-aruncă,

Dar, mai reală decât istoria

Literaturilor lumii, femeia

Se zbate urlând

Sub cea mai totală poruncă

A universului

Expulzat înainte

De contracții și hohote

Nemaiînnăbușite de plâns;

Durerea aceea

Cuminte,

Schimbată pe mine

Spre prânz...